På Café Parasollen har man hidtil kunnet købe et måltid mad til 20 kroner - en god mulighed for de udsatte og hjemløse brugere af caféen. Men med historisk høj inflation og energikrise var en femkroners prisstigning blevet en nødvendighed, og for gruppen, som bruger Aalborg-caféen, kan en prisstigning på 25 procent få stor betydning. Den højere pris er nu afblæst. For en donation på 100.000 kroner har nu sikret, at caféen kan holde prisen på 20 kroner. - Det er helt vildt vigtigt, at maden er til at betale. Mennesker med en helt almindelig økonomi piber med rette over, at det er blevet sværere at få enderne til at mødes - men vores gæster i caféen har ingen ender at trække i, så løsningen bliver, at de ikke får et måltid hver dag, og det vil vi gøre alt, hvad vi kan, for at undgå, siger Randi Marcussen, der er køkkenchef på den sociale cafe i Aalborgs midtby. Spiser ofte på 'Parasollen' En af dem, der kommer på caféen, er Peter Heilmann. Han kom til Aalborg 30. november sidste år for at søge lejlighed, og han kommer på caféen næsten hver dag for at spise med de andre. - De laver god mad, og det er også meget billigt. Når man er hjemløs og ikke har så mange penge med, er det rart at spise her med de andre, siger Peter Heilmann. Det er Hus Forbis initiativ "Et måltid mad om dagen", der står bag donationen. Initiativet blev startet i Nordjylland i 2021, og har til formål at samle penge ind til virksomheder for at sikre, at alle mennesker får mad hver dag og får en plads i fællesskabet. Med donationen er måltidet til en 20'er i Aalborg sikret - i hvert fald for en tid. - Man kan med rette diskutere, om status quo er en nyhed, men det er super vigtigt for os, at det ikke bliver sværere at være et udsat og hjemløs i Aalborg. Vi skal i de kommende måneder fortsat have et massivt fokus på at finde en økonomisk bæredygtig løsning i forhold til de voksende energipriser, sige Lise Hansen, der er leder på Café Parasollen.

Opsummering:
Takket være en donation på 100.000 kroner kan udsatte og hjemløse fortsat få et måltid til 20 kroner i Aalborg.